Na temelju članka 15. stavka 2. Zakona o javnoj nabavi ( Narodne novine, broj 120/16.) i članka 52. Statuta Osnovne škole kralja Tomislava, Našice, Školski odbor Osnovne škole kralja Tomislava, Našice na sjednici održanoj 14. veljače 2018. godine, donio je

**PRAVILNIK O JEDNOSTAVNOJ NABAVI**

**I. OPĆA ODREDBA**

Članak 1.

1. Ovim se Pravilnikom uređuju postupci, pravila i uvjeti za nabavu roba i usluga procijenjene vrijednosti manje od 200.000,00 kuna i za nabavu radova procijenjene vrijednosti manje od 500.00,00 kuna bez poreza na dodanu vrijednost (u daljnjem tekstu: jednostavna nabava) koje provodi Osnovna škola kralja Tomislava, Našice ( u daljnjem tekstu: Naručitelj).

**II. POSTUPAK PROVOĐENJA JEDNOSTAVNE NABAVE**

1. **Postupak provođenja jednostavne nabave čija je procijenjena vrijednost manja od 70.000.00 kuna**

Članak 2.

(1) Naručitelj će provesti postupak nabave robe, usluga i radova čija je procijenjena vrijednost manja od 70.000,00 kuna, na temelju izdavanja narudžbenice jednom gospodarskom subjektu.

(2) Pripremu i postupak nabave procijenjene vrijednosti manje od 70.000,00 kuna na temelju narudžbenice provode zaduženi radnici škole sukladno odredbama Procedure stvaranja ugovornih obveza Naručitelja.

**2. Postupak provođenja jednostavne nabave čija je procijenjena vrijednost jednaka ili veća od 70.000,00 kuna**

Članak 3.

(1) Prije početka postupka nabave roba, radova i usluga čije je procijenjena vrijednost jednaka ili veća od 70.000,00 kuna ravnatelj škole odlukom imenuje stručno povjerenstvo za pripremu i provođenje jednostavne nabave od tri člana koji su radnici škole.

(2) Stručno povjerenstvo priprema i provodi postupak jednostavne nabave.

(3) Poziv za dostavu ponuda dostavlja Naručitelj na adrese najmanje tri gospodarska subjekta po vlastitom odabiru putem pošte (preporučeno s povratnicom), faxom ili elektroničkom poštom.

(4) Rok za dostavu ponude ne smije biti kraći od pet dana od dana dostavljanja poziva za dostavu ponuda, osim u slučaju žurne nabave.

(5) Stručno povjerenstvo je dužno provoditi postupak jednostavne nabave uzimajući u obzir načela javne nabave iz Zakona o javnoj nabavi, odredbe Uredbe o načinu izrade i postupanju s dokumentacijom za nadmetanje i ponudama i drugih propisa u obavljaju poslova dogovora oko predmeta nabave i sadržaja potrebne dokumentacije za nadmetanje, priprema i slanja poziva za dostavu ponuda, otvaranja, pregleda i ocjena pristiglih ponuda, odabira najpovoljnije ponude sukladno propisanim uvjetima te poništenja postupka javne nabave.

Članak 4.

(1) Stručno povjerenstvo provodi postupak jednostavne nabave bez javnog otvaranja ponuda.

(2) Stručno povjerenstvo otvara ponude najkasnije u roku tri dana od dana isteka roka za dostavu ponuda.

(3) O postupku otvaranja, pregleda, ocjene i rangiranja ponuda stručno povjerenstvo sastavlja zapisnik i daje prijedlog ravnatelju za odabir najpovoljnije ponude.

(4) Na osnovi zapisnika o otvaranju, pregledu i ocjene ponuda stručnog povjerenstva, te prijedloga za odabir najpovoljnije ponude ravnatelj donosi obavijest o odabiru najpovoljnije ponude koju dostavlja svakom ponuditelju u roku od deset dana od dana isteka roka za dostavu ponuda poštom ili elektroničkom poštom.

(5) Ravnatelj će poništiti postupak nabave male vrijednosti iz razloga propisanih odredbama Zakona o javnoj nabavi te obavijest o poništenju nabave dostaviti svakom ponuditelju poštom ili elektroničkom poštom.

(6) Protiv obavijesti o odabiru ponude ili o poništenju postupka nije dopuštena žalba.

(7) Ravnatelj odabranom ponuditelju dostavlja narudžbenicu i sklapa s odabranim ponuditeljem ugovor.

(8) Ravnatelj potpisuje ugovor o jednostavnoj nabavi u skladu s odredbama Statuta škole.

**3. Kriteriji za odabir ponude**

Članak 5.

(1) Kriterij za odabir ponude je ekonomski najpovoljnija ponuda.

2) Kada se kao kriterij koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.

Članak 6.

(1) Pri provedbi ovog Pravilnika naručitelj je dužan voditi računa o eventualnom sukobu interesa ovlaštenih osoba. Na sukob interesa na odgovarajući se način primjenjuju odredbe Zakona o javnoj nabavi i drugih propisa.

**III. ŽURNA NABAVA**

Članak 7.

(1) U slučaju više sile, događaja izvan kontrole i neovisne od volje Naručitelja, a koji se nisu mogli predvidjeti ili izbjeći, jednostavna nabava bez obzira na procijenjenu vrijednost nabave provodi se izdavanjem narudžbenice temeljem zatražene ponude od najmanje jednog gospodarskog subjekta.

**IV. PRIJELAZNE I ZAVRŠNE ODREDBE**

Članak 8.

(1) Ovaj Pravilnik stupa na snagu osmog dana od dana objave na oglasnoj ploči Osnovne škole kralja Tomislava, Našice.

(2) Danom stupanja na snagu ovog Pravilnika prestaje važiti Pravilnik o nabavi roba i usluga procijenjene vrijednosti od 8. srpnja 2014. (KLASA: 602-02/14-01/05 URBROJ: 2149/13-01-14-01).

(3) Ovaj Pravilnik bit će objavljen na oglasnoj ploči škole i internetskoj stranici Osnovne škole kralja Tomislav, Našice.

Predsjednik Školskog odbora:

Iva Ramljak

Osnovna škola kralja Tomislava

N a š i c e

KLASA: 406-01/18-01/1

URBROJ: 2149/13-11-18-01

Našice, 14. veljače 2018.